Կարեն Աբրամյան

Կարեն Գուրգենի Աբրամյան (Աբրահամյան, ), նավաշինության մեխանիկայի բնագավառի խորհրդային և ռուս գիտնական, տեխնիկական գիտությունների դոկտոր, պրոֆեսոր, Լենինյան մրցանակի դափնեկիր, ՌՍՖՍՀ գիտության վաստակավոր գործիչ, առաջին կարգի կապիտան։

Կենսագրություն  
Կարեն Գուրգենի Աբրահամյանը ծնվել է 1924 թվականի մայիսի 28-ին Թիֆլիսում։ 1942 թվականին Բաքվի թիվ 16 միջնակարգ դպրոցն ավարտելուց հետո ընդունվել է Ֆ․ Ձերժինսկու անվան բարձրագույն ռազմածովային ինժեներական ուսումնարանի նավաշինական ֆակուլտետի 1-ին կուրս, որն այդ ժամանակ Լենինգրադից տարհանվել էր այդ քաղաք։ Հայրենական մեծ պատերազմի ընթացքում նա մարտական պրակտիկա է անցել Բալթիկայի ռազմածովային նավատորմի նավերի վրա։ 1947 թվականին ավարտել է Լենինգրադի Ֆ. Է. Ձերժինսկու անվան բարձրագույն ռազմածովային ինժեներական ուսումնարանը և հետագա ծառայությունը շարունակելու նպատակով ուղարկվել է Օրանիենբաում, որպես Բալթյան նավատորմի վթարային փրկարարական ջրասուզական խմբի հրամանատար։ 50-ական թվականներից ծառայել է ԽՍՀՄ նավատորմի ռազմածովային նավաշինության կենտրոնական գիտա- հետազոտական ինստիտուտում։ Ղեկավարել է մի գիտական ստորաբաժանում, որը զբաղվել է բոլոր դասերի ռազմանավերի իրանի կառուցվածքների ամրության, կայունության, պայթյունադիմացկունության հարցերով։

1949-1950 թվականներին մասնակցել է Բալթիկ ծովից Հեռավոր Արևելք լողացող նավանորոգարանի պատրաստմանը և Հյուսիսային ծովային ճանապարհով երկու նավերի տեղափոխման անցումներին 1952 և 1956 թվականներին։

Ավարտել է Լենինգրադի Ա․ Ն․ Կռիլովի անվան նավաշինության և սպառազինության ռազմածովային ակադեմիան։ 1956 թվականին պաշտպանել է թեկնածուական թեզ՝ տեխնիկական գիտությունների թեկնածուի աստիճանի համար։ 1972 թվականին ստացել է տեխնիկական գիտությունների դոկտորի աստիճան։ 1973 թվականին ղեկավարել է 254 նախագծի MT-139 ականազերծիչ նավի փորձարկումները` ոչ կոնտակտային ստորջրյա պայթյունների ազդեցությունը նավի իրանի և սարքավորումների վրա։

Նա առաջինը հիմնավորեց սառցային ծանրաբեռնվածության հաշվարկման մեթոդը և որոշել վերջրյա և ստորջրյա նավերի իրանի ամրությունը, որն ապահովում է նավարկությունը սառցային պայմաններում և սուզանավերի ջրի երես դուրս գալը Արկտիկայի մշտական սառցե ծածկույթի պայմաններում՝ ռազմավարական խնդիրները լուծելիս։

1983 թվականին Աբրամյանին շնորհվել է պրոֆեսորի գիտական կոչում, իսկ 1984 թվականին դարձել է Լենինյան մրցանակի դափնեկիր։ 1998 թվականին ինստիտուտի գլխավոր գիտաշխատող Աբրահամյանին շնորհվել է «Ռուսաստանի Դաշնության գիտության վաստակավոր գործչի» պատվավոր կոչում։ Եղել է ակադեմիկոս Ա. Ն. Կռիլովի նավաշինության գիտատեխնիկական բաժնի կառուցվածքային մեխանիկայի բաժնի բյուրոյի անդամ, Լենինգրադի նավաշինության ինստիտուտի նավաշինության ֆակուլտետի պետական ավարտական քննության հանձնաժողովի նախագահ, գիտական աստիճաններ շնորհող չորս մասնագիտացված խորհրդի անդամ, համարվել է «Ծովային տեղեկատու» ամսագրի խմբագրական խորհրդի անդամ։

Մատենագիտություն   
Ավելի քան 50 գյուտերի հեղինակային իրավունքի վկայական է ստացել, ավելի քան 160 գիտական աշխատանքների հեղինակ է, այդ թվում մենագրություններ և գրքեր․

 Աբրահամյան, Կ. Գ. Կյանքի աշխատանքը՝ նավաշինություն // Ռուսաստանի Գիտությունների Ակադեմիայի Տեղեկագիր։ - 1997 թ.- հ. 67, թիվ 8. – էջ 749-750։
 Սոլոմենկո Ն. Ս., Աբրամյան, Կ. Գ., Սորոկին, Վ. Վ. Նավի կորպուսի թիթեղների ամրությունն ու կայունությունը։ Լ. Նավաշինություն, 1967 - 245 էջ
 Աբրահամյան, Կ. Գ. Նավեր և սառույցներ։ ՍՊբ., ՌԳԱ՝ Մեքենաշինության խնդիրների ինստիտուտ, 2004։

Պարգևներ և կոչումներ  
 Լենինյան մրցանակի դափնեկիր (1984),
 Պ. Ֆ.Պանկովիչի անվան մրցանակի դափնեկիր,
 Յու. Ա. Շիմանսկու մրցանակի դափնեկիր,
 Ռուսաստանի Դաշնության գիտության վաստակավոր գործիչ (1998),
 Տեխնիկական գիտությունների դոկտոր (1972),
 Պրոֆեսոր (1983),
 «Պատվո նշան» շքանշան,
 ԽՍՀՄ մեդալներ։

Գրականություն 
 Йолтуховский В.М. Знаменитые люди Северного флота. Биографический словарь. — СПб.: Галея Принт, 2008. — 468 с. — ISBN 978-5-8172-0130-7.
 Саркисян А. Е. Армяне-военные учёные, конструкторы, производственники и испытатели XX века. Т. 3. — Ер.,2005, с.113-117

Ծանոթագրություններ 

Տեխնիկական գիտությունների դոկտորներ
Խորհրդային գյուտարարներ
Խորհրդային գիտնականներ